রহড়া কাণ্ডে বিবাদী বাগ যোগ, এসটিএফের জালে কলকাতার ৩ অস্ত্র ব্যবসায়ী

কলকাতা: রহড়ায় (Rahara) অস্ত্র উদ্ধার কাণ্ডে এবার বেঙ্গল STF-এর জালে কলকাতার অস্ত্র দোকানের তিন মালিক। বিবাদী বাগ এলাকার অস্ত্রের দোকানের তিন মালিক সুবীর দাঁ, আভির দাঁ ও সুব্রত দাঁকে গ্রেফতার করেছে এসটিএফ। প্রচুর কার্তুজের খোল লেনদেনের অভিযোগে গ্রেফতার বলে বেঙ্গল STF সূত্রে খবর। এর আগে, অন্য একটি অস্ত্র মামলায় এই দোকানেরই দুই কর্মী গ্রেফতার হয়েছিলেন। এবার রহড়ায় অস্ত্র উদ্ধার-কাণ্ডে কলকাতার বিবাদী বাগ এলাকা থেকে তিন অস্ত্র দোকানের মালিককে গ্রেফতার করেছে বেঙ্গল STF।

চলতি বছরের অগাস্ট মাসে রহড়ার রিজেন্ট পার্ক যোগীপাড়ায় একটি অ্যাপার্টমেন্টে হানা দিয়ে বিপুল পরিমাণ অস্ত্র উদ্ধার করেছিল পুলিশ। গ্রেফতার করা হয়েছিল মধুসূদন মুখার্জীকে। প্রথমে ঘটনাটির তদন্তে নেমেছিল রহড়া থানার পুলিশ। পরে সেই ঘটনার তদন্তের দায়িত্ব যায় বেঙ্গল এসটিএফ-এর হাতে। সেই ঘটনার তদন্তে নেমেই বিবাদী বাগের এই নামী অস্ত্রের দোকানের হদিশ পান তদন্তকারীরা। প্রাথমিক তদন্তে জানা গিয়েছে, এই দোকান থেকে অবৈধ ভাবে আগ্নেয়াস্ত্র সংগ্রহ করত অসাধু ব্যক্তিরা এবং পরে তা চড়া দামে বিক্রি করত।

আরও পড়ুন: মালদহে ফের উদ্ধার আগ্নেয়াস্ত্র, গ্রেফতার ১

এবার এই ঘটনার তদন্তে নেমে কলকাতার বহু পুরোনো এক আগ্নেয়াস্ত্রের দোকানের তিন অংশীদারকে গ্রেফতার করল বেঙ্গল স্পেশাল টাস্ক ফোর্স (এসটিএফ)। বৃহস্পতিবার রাতে বিবাদী বাগের একটি লাইসেন্স প্রাপ্ত বন্দুকের দোকানে অভিযান চালান তদন্তকারীরা। শতাব্দী প্রাচীন সেই অস্ত্র দোকান থেকে তিনজনকে গ্রেফতার করা হয়েছে। একনলা এবং দোনলা বন্দুক মিলিয়ে মোট ৪১টি আগ্নেয়াস্ত্র উদ্ধার করা হয়েছে। ধৃতরা সকলেই গিরীশ পার্কের বাসিন্দা বলেই জানা গিয়েছে। আজই তাদের ব্যারাকপুর আদালতে পেশ করা হয় তিনজনকে।